google/wiki40b huggingface dataset:
טירת זוננשטיין

טירת זוננשטיין (גרמנית: Schloss Sonnenstein) היא טירה הממוקמת בעיר פירנה, ליד הנהר אלבה מדרום מזרח לדרזדן, גרמניה. משנת 1811 היה בטירה בית חולים פסיכיאטרי, שפעל עד תום מלחמת העולם השנייה, ב-1945. במהלך המלחמה היה בית החולים מרכז של תוכנית T4 - אותנסיה. בית החולים נפתח מחדש ב-1970.

היסטוריה

הטירה נבנתה אחרי שנת 1460, על חורבותיו של מבצר מתקופת ימי הביניים. החל משנת 1811 פעל בטירה בית חולים לחולי נפש. המוסד הנהיג שיטות טיפול מתקדמות והיה בעל שם עולמי ודגם למוסדות אחרים.

אחרי המלחמה

בקיץ 1947 נשפטו כמה מאנשי סגל תוכנית T4 בזוננשטיין בדרזדן, במה שנקרא "משפט הרופאים בגרמניה" (Ärzteprozess). פרופסור פול ניטשה ושני אחים נידונו למוות. למרות זאת, עברו כ-40 שנה עד להכרה הציבורית בתפקיד שמילאה הטירה בתוכנית T4, ורק בשנת 1989 נערך בטירה טקס זיכרון לנרצחים. ב-9 ביוני 2000 הוקם בטירה אתר זיכרון.
הטירה נסגרה עד 1970, ואז נפתחה מחדש כמעון לאנשים בעלי מוגבלויות. במקום הוקם מרכז שיקום, וסדנה לאנשים מוגבלים. הטירה נמצאה בתהליך שיפוץ, שהסתיים ב-2011.
ערים תאומות

ערים תאומות היא התקשרות שבמסגרתה ערים ממקומות מרוחקים זה מזה, הן גאוגרפית והן פוליטית, מזווגות זו לזו, תוך מתן דגש על אימוץ קשרים תרבותיים ואנושיים אחרים. ערים תאומות בדרך כלל (אם כי לא תמיד) חולקות מאפיינים דמוגרפיים דומים. לעיתים אפילו אזורים שלמים מחליטים על ברית "תאומות" כמו למשל מחוז האינאן בסין ומחוז ג'ג'ו בקוריאה הדרומית. בפועל, הסכמי ערים תאומות מובילים בדרך כלל לחילופי סטודנטים כמו גם שיתופי פעולה תרבותיים וכלכליים.

אירופה

הנוהג של הסכמי ברית ערים תאומות התפתח באירופה לאחר מלחמת העולם השנייה, כאמצעי לחבר בין תושבי אירופה ולהביא להבנה טובה יותר בין העמים כמו גם לתמוך בפרויקטים חוצי-גבולות, מהם מרוויחים כל הצדדים. הרעיון, שהתפתח באירופה, עבר מאז לכל העולם אם כי הוא עדיין בשיאו באירופה.
האיחוד האירופי תומך בהסכמי ערים תאומות. תוכנית לתמיכה כלכלית הונהגה בשנת 1989. בשנת 2003 הקציב האיחוד האירופי סכום של 12 מיליון אירו לכ-1,300 פרויקטים שכאלו.

צפון אמריקה

תוכנית "ערים אחיות" ("Sister Cities") החלה בארצות הברית בשנת 1956 על ידי הנשיא דווייט אייזנהאואר. היא החלה כחלק מ"הליגה הלאומית של ערים" בארצות הברית, אך החל משנת 1967 הפכה לארגון עצמאי - SCI (ראשי תיבות של Sister Cities International), ארגון אזרחי ללא כוונת רווח שמטרתו לחזק את הקשר בין קהילות בארצות הברית ובשאר העולם כדי להגביר את שיתוף הפעולה הבינלאומי ברמה המוניציפלית, לפעול למען יצירת קשרים תרבותיים ופיתוח כלכלי. 
בארצות הברית המונח המילולי "ערים תאומות" - "twin cities" - בדרך כלל מקובל בשימוש שונה: הכוונה לשתי ערים סמוכות גאוגרפית היוצרות גוש אורבני וגרעין למטרופולין משותף, לדוגמה: מיניאפוליס-סיינט פול, בלטימור-וושינגטון, דאלאס-פורט וורת'.

ישראל

בישראל, תופעת הערים התאומות נרחבת. ערים רבות, כמו גם מועצות מקומיות ואזוריות, משקיעות מאמצים במציאת וטיפוח קשרים תרבותיים ואף מסחריים עם כמה שיותר ערים ומחוזות בעולם.
הערים בישראל שלהן מספר הערים התאומות הגבוה ביותר הן: תל אביב (26), חיפה (22), ראשון לציון (16), נתניה (15), אילת, באר שבע (14), אשקלון (13), נהריה (12), אשדוד, פתח תקווה והרצליה (16), טבריה (11), בת ים (10), יקנעם עילית, עפולה (9), חדרה, רעננה, בית שמש, קריית מוצקין, נוף הגליל ורמלה (8).
ערים ורשויות נוספות שיש להן ערים תאומות: ירושלים (לה ארבע ערים תאומות: ניו יורק, פראג, איאבה וריו דה ז'ניירו) חולון, קריית ים, קריית גת, ראש העין, קריית ביאליק, כפר סבא, נס ציונה, רחובות, רמת השרון, קריית שמונה, אור עקיבא, מועצה אזורית מטה יהודה, זיכרון יעקב, הוד השרון, קריית טבעון, קריית אונו, שדרות, גבעת שמואל, מועצה אזורית מגידו, גן יבנה, מועצה אזורית דרום השרון, גדרה, בני ברק, לוד, גבעתיים, פרדסיה, קדימה צורן, קרית אתא ובית שאן.
ישראל פסח פיינהנדלר

קורות חייו

נולד בשיקגו, אילינוי, ליוסף וחיה מירל פיינהנדלר. בילדותו למד בתלמוד תורה המקומי, ובין חבריו לספסל הלימודים הרב נתן צבי פינקל, ראש ישיבת מיר. בשנת ה'תשכ"א (1961), בגיל 16, עלה לבדו לישראל. למד בישיבת הנגב בנתיבות, אצל הרב יששכר מאיר והרב חיים פרידלנדר. בשנת ה'תשכ"ז (1967) נישא בבני ברק לשרה ארלנגר מלוצרן, שווייץ.
לאחר נישואיו כיהן כר"מ בישיבת הנגב. בשנת ה'תשכ"ח (1968) החל בלימודי רבנות. הוא למד אצל הרב יעקב אדלשטיין ברמת השרון, ואת ה"שימוש חכמים" עשה אצל הרב שמואל הלוי וואזנר, שגם הסמיכו לרבנות. כמו כן למד מילה והחל לשמש כמוהל. עשרות שנים שימש גם כבעל תוקע.
בשנת ה'תשל"ג (1973), נקרא על ידי רבו הרב יששכר מאיר לשוב לנתיבות, ולכהן כרב ומו"ץ של הקהילה החרדית המקומית. מתוקף תפקידו שימש הפוסק בבית הבאבא סאלי שהתגורר בנתיבות. בתקופת רבנותו בנתיבות היה נוסע בקביעות לירושלים לעשות "שימוש" אצל הרבנים שלמה זלמן אוירבך ויוסף שלום אלישיב.
בשנת ה'תשמ"ז (1987), לאחר ארבע עשרה שנות רבנות בנתיבות, עבר להתגורר בירושלים, ושימש כרב קהילת "אבני ישפה" בשכונת רוממה. בשנים אלו היה מקורב לרב אלישיב ודבק בדרכו ההלכתית.
מלבד עיסוקו הרבני וההלכתי עסק בייעוץ חינוכי וייעוץ זוגי ופרסם מאמרים וספרים בתחום, בעברית ובאנגלית.
נקבר בהר המנוחות בירושלים.

משפחתו

אחיו הוא הרב אהרן פיינהנדלר, ראש ישיבת "מחנה ישראל" בירושלים. גיסו הוא הרב גד ארלנגר, מרצה ומחבר סדרת ספרים בנושאי תורה ומדע.
בנו הרב יחזקאל פיינהנדלר מחבר ספרי ההלכה "השבת אבידה כהלכה", "באורח צדקה" על הלכות מעשר כספים ו"גנזי הקודש" על הלכות גניזה. אחד מבניו נשוי לנכדת הרב שמואל כהנא שפירא, דיין בית הדין הגדול (אחיו של הרב הראשי אברהם אלקנה כהנא שפירא), ובתו נשואה לבנו של הרב צבי פרידמן.
אל-כופרה

אל-כופרה (בערבית - الكفرة (תעתיק מדויק - אלכֻּפֿרָה) היא שקע ונווה מדבר במחוז כופרה בדרום-מזרח קירנאיקה בלוב. בסוף המאה ה-19 הייתה כופרה למרכזו של המסדר הסנוסי. המקום שימש כזירת קרבות במהלך מלחמת העולם השנייה. בקרב על אל-כופרה בתחילת שנת 1941 כבשו כוחות צרפת החופשית את אל-כופרה מידי כוחות איטליה הפאשיסטית.
שקע אל-כופרה שוכן במקום מבודד, לא רק בשל מיקומו בלב מדבר סהרה, אלא בהיותו מוקף משלושת עבריו בשקעים נוספים. הודות לכך הוא שולט על נתיבי המעבר במדבר ממזרח למערב. 
בתקופת השלטון הקולוניאלי האיטלקי הייתה אל-כופרה תחנה חשובה בתעבורה האווירית מצפונה של לוב למושבות איטליה במזרח אפריקה. כיום היא משמשת תחנה בדרכם הקשה של פליטים ומבקשי עבודה מאפריקה לחופי לוב ולאירופה.
נחל בקע

היסטוריה

בתחילת שנות ה-90 היה מחסור רב בדירות בשל העלייה ההמונית לארץ מברית המועצות לשעבר. אריאל שרון, שר השיכון שכיהן באותה תקופה, נתן את האישור להקים בארץ שכונות בשיטת ה-"בנייה הקלה". קמו מספר שכונות בארץ בשיטה זו, אולם נחל בקע הייתה שכונת המגורים הגדולה מביניהם.
תחילה העולים שוכנו בקרוואנים באתר שנמצא בין שכונת נווה נוי לבין בסיס מחנה נתן. לצורך כך הובאו 2320 מגורונים (קראוונים). גודלו של כל מגורון היה 23 מ"ר. בזמן שגרו התושבים במגורונים, הקימו את שכונת נחל בקע והחלו לבנות בתים אמריקאים בשיטת הבנייה הקלה. בשנת 1995 פונה אתר המגורונים, והתושבים עברו לגור בבתים החדשים שנבנו בשכונה וחלקם עברו לשאר השכונות שבעיר.
הבתים שנבנו בשכונה הם קוטג'ים. החומרים העיקריים ששימשו את בניית הבתים הם גבס ועץ, שהובאו מאירופה ומאמריקה הצפונית. הגבס שימש לקירות והעץ שימש לעמודים ולחיפויים חיצוניים. החברות שבנו את הבתים בשכונה הן: אשטרום, דלתא, אילן גת, ד.ל.ט וחברת מליבו. החברה ששיווקה את הבתים הייתה חברת "שיכון ופיתוח" .עם הזמן החלו להופיע ליקויים רבים בבתים בשל שיטת הבנייה שאינה מתאימה לאקלים בארץ, והבתים עברו שיפוצים על ידי חברת "שיכון ופיתוח" ועל ידי בעלי הבתים עצמם.
באמצע שנות ה-90 עברו לגור בשכונה עולים מבוססים יותר, עולים ותיקים ותושבים וותיקים, דבר שהציב את השכונה על מפת העיר וגרם לעלייה בהתעניינות בה. כיום האוכלוסייה המתגוררת בשכונה היא מגוונת מאוד.
משנת 2010 ואילך השכונה מושכת יותר ויותר תשומת לב של משקיעים ומשפחות מבוססות שמחפשות אווירה פרברית לא סואנת וכן גם כבישים ורחובות רחבים ומרווחים.
משנת 2011 נבנו עשרות פרויקטי ״בנה ביתך״ בשכונה. חלק מתושבי העיר רואים את שכונת נחל בקע כשכונה אטרקטיבית לבניית בית בשל הרחובות הרחבים והאווירה הכפרית בשכונה.
מסתמן שהשכונה עוברת לאופי יוקרתי יותר ויותר בגלל השיפור המתמיד בה. השינויים הבולטים :
שיפור תשתיות להולכי רגל, הוספת פסי האטה בכבישים, חידוש פארקים והקמת פארקים חדשים, הקמת פארק ייעודי לכלבים, בניית מתנ״ס חדשני.
בשנת 2016 נחנך קומפלקס ה-״יס פלאנט״ במרחק נסיעה קצר מהשכונה.
עיריית באר שבע סימנה את אזורה של השכונה כאחד האזורים שימשיכו את התפתחותה של העיר באר שבע. בשנת 2017 כחלק מהסכמי הגג ותכנון ופיתוח השכונות החדשות יצאה עיריית באר שבע בהצהרה שקיימת תוכנית של 3,500 דירות ( בנייה רוויה ובנייה צמודת קרקע) המתוכננת להיבנות סביב שכונת נחל בקע. כחלק מהפרויקט, השכונות נווה נוי ונחל בקע יקראו יחדיו רובע נוי.

מקלטים

ברוב הבתים שבשכונה אין אזור מוגן, קיר מבלוקים או ממ"ד, לכן לתושבים אין הגנה בעת מלחמה.
במבצע "צוק-איתן" ב-11/7/14 טיל פגע פגיעה ישירה באחד הבתים שבשכונה והרס אותו כליל. בעקבות מקרה זה הוצבו 23 מיגוניות אשר נתרמו על ידי "תורמי קרן היסוד" (בנוסף ל-14 המקלטים אשר קיימים בשכונה) ברחובותיה של השכונה .

בניה קלה

כיום רוב הבתים בשכונת נחל-בקע הם קוטג'ים המאופיינים בבנייה קלה (בנייה מתקדמת) אשר מבוססת על קירות גבס ועמודי עץ שהובאו מאירופה ומאמריקה ונבנו כאן (רוב הבתים נבנו ללא יציקת בטון בבסיסם).
חלק גדול מהקוטג'ים הללו נמכרו לתושבים שגרו באזור המגורונים וחלק קטן מהבתים נמסרו לדיור הציבורי (חברת עמידר ועמיגור).
קיימים דיירים המתלוננים על סדקים וחורים בקירות, ברצפות ובתקרות הבתים, על ליקויים במערכות החשמל והמים, שקיעת האמבטיות והאסלות, ריחות ביוב, תקלות בדלתות ובחלונות, ובידוד גרוע.
ניסיונות שיפוץ חוזרים ונשנים של משרד "שיכון ופיתוח" לא הועילו ולעיתים אף הזיקו למבנים המתפוררים.
אליסטר פטרי

ביוגרפיה

פטרי נולד בקטריק שבצפון יורקשייר .
ב-2007 הופיע פטרי בסרט הטלוויזיה "The Mark of Cain", בסדרה "The Whistleblowers" ובדרמה התקופתית "קרנפורד". הוא שיחק בתפקיד רוברט מרטין בסרט הטלוויזיה "אמה", ובדמות ג'ורג' פורסייט בסדרה "Forsyte Saga: To Let". בינואר 2004 הופיע בקליפ וידאו לשיר "Bellissimo" של הצמד "איליה" .
פטרי שיחק בתפקיד ג'ורג' פורסייט בהפקה של ה-BBC ל"ההגדה לבית פורסייט". ב-2009 השתתף בסרט הקולנוע "הדוכסית". ב-2010 שיחק בסרט האימה "Devil's Playground", וב-2012 הופיע בסרט "ענן אטלס".
הוא גילם את מייג'ור ג'יימס שולטו בעונה השלישית של סדרת הטלוויזיה "שרלוק" של ה-BBC ששודרה ב-5 בינואר 2014.
ב-2016 השתתף פטרי בסדרת הטלוויזיה "מנהל הלילה" בתפקיד לורד סנדי לנגבורן.

חיים אישיים

פטרי נשוי לשחקנית לוסי סקוט ולהם שלושה ילדים.
RJ-11

RJ-11 (קיצור של Registered Jack 11) הוא תקע נפוץ לכבלי טלפוניה. זהו התקע האנלוגי שהיה נפוץ ביותר לפני השימוש בטכנולוגיות מתקדמות כגון: ADSL, ISDN ו-VoIP. גם כיום הכבל נפוץ בשימוש בטלפון ביתי וברשתות מקומיות. מחבר זה מאפשר חיבור של קו טלפוניה אחד.
RJ-14 וRJ-25 הם תקעים דומים ל-RJ-11 אך מאפשרים חיבור שני קווי טלפון ושלושה, בהתאמה.

צורת הכבל

בשלושת הכבלים, הכבל מכיל שלושה זוגות שזורים. ב-RJ-11 מחובר רק זוג אחד למחבר בחיבורים המרכזיים (3,4), ב-RJ-14 מחוברים שני זוגות לחיבורים המרכזיים (3,4 ו-2,5) וב-RJ-25 מחוברים שלושת הזוגות לששת החיבורים במחבר.
בכל זוג הצד החיובי הוא 0 וולט (הארקה) והצד השלילי הוא 48- וולט (כאשר הטלפון מצלצל).
כריסטיאן סינדינג

ביוגרפיה

סינדינג החל ללמוד מוזיקה בכריסטיאניה (כיום - אוסלו) ב-1874 נסע להמשך לימודים ב -קונסרבטוריון של לייפציג כמו בן ארצו אדוארד גריג לפניו. 
הוא נשאר בגרמניה במשך קרוב ל-50 שנה. המוזיקה שלו הושפעה מרוברט שומן, פרנץ ליסט ריכרד שטראוס ווגנר. בניגוד לגריג הוא לא הטמיע בה הרבה אלמנטים נורווגים. בכל זאת הכירה בו הממשלה הנורווגית כקומפוזיטור לאומי נורווגי, ממשיך דרכו של גריג והעניקה לו מלגת מחייה קבועה עד לסוף ימיו.
בשנים 1920–1921 לימד קומפוזיציה בבית הספר איסטמן למוזיקה ברוצ'סטר, ארצות הברית. לאחר מכן התיישב באוסלו עד למותו.
בשנת 1941, מספר שבועות לפני מותו, הצטרף למפלגה הנאצית בנורווגיה, הנאשונל סמלינג. עקב זה הוא הוחרם בתקשורת הנורווגית לאחר המלחמה. נסיבות הצטרפותו למפלגה לא ברורות. הוא היה מבוגר מאד וסבל מדמנציה ידוע שדיבר בתחילה נגד הכיבוש ובעד זכויות מוזיקאים יהודים. הנאצים נצלו את הצטרפותו לשם תעמולה היות שהוא היה פופולרי בגרמניה ונורווגיה לפני מלחמת העולם השנייה.

יצירותיו

סינדינג חיבר יצירות לפסנתר, ארבע סימפוניות, שלושה קונצ'רטי לכינור, קונצ'רטו לפסנתר, מוזיקה קאמרית, אופרה -"ההר הקדוש" (1914), שירים ויצירות למקהלה.
מכל יצירותיו מוכר בעיקר הקטע לפסנתר רחשי אביב (באנגלית - Rusle of spring, ‏ בגרמנית - Frülingsrauschen) שהוא הקטע השלישי מתוך 6 קטעים לפסנתר אופוס 32 שנכתבו ב-1896. המנגינה מנוגנת ביד שמאל ואילו יד ימין מנגנת ארפג'ו המזכיר את רחשי העלים, מפלי מים זורמים ומעוף הפרפרים באביב. הקטע אהוב על פסנתרנים ברחבי העולם. סינדינג שייך למלחינים הידועים בעולם בזכות יצירה אחת.
יום השוקולד העולמי

יום השוקולד העולמי, המכונה לעיתים יום השוקולד הבינלאומי, הוא מועד המתרחש ברחבי העולם מדי שנה ב-7 ביולי. חגיגת יום זה כוללת צריכת שוקולד. 
ב-7 ביולי 2016 צוינו 466 שנים להבאת השוקולד לאירופה.
כיוון שארצות הברית חוגגת את יום השוקולד הלאומי ב-13 בספטמבר, "יום גלידת-שוקולד" נחגג ב-7 ביולי. 
ימים שונים נוספים המציינים מאכלים ספציפיים במוטיב שוקולד נחגגים ברחבי העולם במגוון תאריכים, כדוגמת "יום שוקולד החלב" ב-28 ביולי ו"יום השוקולד הלבן" ב-22 בספטמבר.
הייחוס ל-7 ביולי כ"יום השוקולד העולמי" נרשם בשנת 2009.
שירות ביון החוץ של קזחסטן

היסטוריה

סוכנות הביון הקזחית הוקמה לראשונה כאגף במסגרת שירותי הביון הסובייטיים.
ב-1992 הוקם מינהל המודיעין של הק.נ.ב הקזחי, שב-1995 קודם למעמד של מינהל ראשי ראשון. ב-1997 הוקם ארגון "ברלַאוּ" ("מודיעין" בקזחית), כסוכנות הביון העצמאית של קזחסטן, אלא שמאבקי כוחות פנימיים בתוך קהילת המודיעין הקזחית הביאו לכך שב-1998 הוא הוכפף לק.נ.ב שוב, אף שהמשיך לשאת את השם "שירות ברלאו", כסוכנות ביון הכפופה לוועדה לביטחון לאומי.
בפברואר 2009 החליט נשיא קזחסטן נורסולטאן נזרבייב לפרק את "ברלאו" ובמקומה הקים את "סירבּאר - שירות ביון החוץ של קזחסטן" כסוכנות הביון העצמאית של קזחסטן הכפופה ישירות לנשיא. הסוכנות החדשה הוקמה בכפוף לצו חתום של הנשיא "לחיזוק הביטחון הלאומי הקזחי ופיתוח פעילויות המודיעין".
בפברואר 2019 מונה גאביט בייז'אנוב לראש שירות הביון הקזחי.
שמואל ורגון

שמואל ורגון (נולד בא' באדר ת"ש, 10 בפברואר 1940, בתל אביב) הוא פרופסור אמריטוס במחלקה לתנ"ך באוניברסיטת בר־אילן.

ביוגרפיה

ורגון למד בבית הספר ביל"ו בתל אביב ובמדרשיית נעם בפרדס־חנה. לאחר שירותו הצבאי למד באוניברסיטת בר־אילן תואר ראשון בתנ"ך, תולדות ישראל וחינוך, כולל תעודת הוראה (תשכ"א־תשכ"ה), ולאחר מכן רכש שם תואר שני בתנ"ך (תשכ"ז־תשכ"ט).
בשנת תשל"א השתלם באוניברסיטה העברית בירושלים בתחומים גאוגרפיה היסטורית ונבואה, ובשנת תשל"ב השתלם באוניברסיטת תל אביב בתחומים גאוגרפיה היסטורית וארכאולוגיה. לאחר מכן כתב את עבודת הדוקטור שלו באוניברסיטת בר־אילן. העבודה עסקה בנושא "נאומי התוכחה בספר מיכה: עיונים בנבואות לאור הריאליה וההיסטוריה של התקופה", והוגשה בשנת תשל"ט.
כיהן כמרצה במחלקה לתנ"ך באוניברסיטת בר־אילן – בחלק מהשנים כראש המחלקה – החל משנת תשכ"ו ועד פרישתו בשנת תשס"ט. נוסף על כך שימש מרצה לתנ"ך, ובחלק מהשנים גם ראש החוג לתנ"ך, במכללת תלפיות, במכללת מורשת יעקב ברחובות ובמכללת אורות ישראל באלקנה (לפני איחודן של שתי המכללות האחרונות). החל משנת תשע"ב הוא מכהן כראש היחידה ללימודי היצירה היהודית במכללת אשקלון.
תחומי מחקרו העיקריים הם אלה: גאוגרפיה היסטורית והיסטוריוגרפיה מקראית; ספרות הנבואה; הפואטיקה של הסיפור המקראי; הפרשנות היהודית של המקרא במאה ה־19.

משפחתו

ורגון נשוי להדסה בתו של העיתונאי ברוך שיין  ואב לארבעה.
Made in Japan

היסטוריה

Made in Japan הוקלט כולו בשלושה לילות בין ה-15 ל-17 באוגוסט 1972, באולם הקונצרטים "Festival Hall" שבאוסקה, ובאולם ניפון בודקאן בטוקיו, בירת יפן. ארבעה מהשירים שבוצעו נלקחו מהאלבום Machine Head שיצא לאור קודם לכן באותה שנה. 
בתחילה, חלק מחברי הלהקה לא ראו באלבום חשיבות מיוחדת, ורק רוג'ר גלובר ואיאן פייס טרחו להגיע ולסייע בחדר העריכות. ג'ון לורד העיד כי זהו האלבום האהוב עליו ביותר, ובראיון שנערך אתו אמר:
"דיפ פרפל הייתה אז בשיא כוחה. האלבום הזה הוא התגלמות של כל מה שהיינו באותו זמן. בתחילה זה כלל לא היה אמור להתפרסם מחוץ לגבולות יפן. המפיק היפני אמר לנו: " האם אתם מוכנים  לעשות אלבום הופעה חיה?" אנחנו ענינו "אנחנו לא עושים אלבומי הופעות חיות, אנחנו לא מאמינים בהם". לבסוף הסכמנו, אבל דרשנו את הזכויות על ההקלטות כיון שלא רצינו שזה יתפרסם מחוץ ליפן. עלות ייצור האלבום הייתה רק 3,000$, וזה היה נשמע עסקה די טובה, אז הצענו ל"וורנר ברוס" להפיק את האלבום. בתחילה הם סירבו, אך לבסוף הסכימו בחוסר חשק, והאלבום קיבל פלטינה כבר בשבוע השני..."
ההוצאה לאור בארצות הברית התעכבה בשל רצונה של "וורנר ברוס" לשחרר את אלבום האולפן Who Do We Think We Are קודם לאלבום ההופעה. 
העטיפה האחורית של האלבום לא צולמה ביפן, אלא בתיאטרון "Brixton Academy" שבלונדון. בתמונה נראה במקרה פיל קולן שהתפרסם מאוחר יותר כגיטריסט להקת הרוק דף לפרד.
בשנת 1998 יצאה לאור מהדורה חדשה של האלבום, בתוספת דיסק CD שמכיל הדרנים מההופעה.

גרסאות כיסוי

ב-13 בינואר 2006, ביצעה להקת המטאל דרים ת'יאטר גרסת כיסוי לאלבום, כשביצעה את האלבום כולו באולם הקונצרט "Tokyo International Forum" בטוקיו. ב-15 באותו חודש, באולם הקונצרט שבו השתמשו דיפ פרפל, ניגנה הלהקה את האלבום פעם נוספת. שתי ההופעות הוקלטו ויצאו לאור על ידי חברת התקליטים של הלהקה, כשרוג'ר גלובר משמש כעורך מוזיקלי.
עידו אופק

ביוגרפיה

זיגו נולד וגדל במושב ניר צבי.
בשנת 1999 חבר זיגו לגיא מזיג, אייל מזיג, רון אלמוג ואיתי גלוסקא וביחד הקימו את להקת "הדורבנים", איתם הוציא שלושה אלבומים (אלבומם האחרון ללא גלוסקא).
באלבומים אלו הרבה זיגו לכתוב טקסטים ואף הלחין חלק מהשירים, בהם: "שוב הדיסקו כאן", "בפורים הזה" ו"מים קרים".
מאוחר יותר, הצטרף זיגו ללהקת "דבק" שכללה חברי ילדות של זיגו מהמושב: בועז ריינשרייבר - גיטרה ושירה, גדי רונן - קלידים ושירה ונדב ברקן - תופים. הלהקה הוציאה שני אלבומים כאשר רונן וריינשרייבר אחראים על כתיבת השירים והלחנתם.
לאחר מכן, לאחר התפרקות להקת הדורבנים בשנת 2009, עבר זיגו לכתיבת שירים לאמנים שונים ובנוסף כתב מוזיקה לתיאטרון ולתוכניות טלוויזיה.
בשנת 2012 הוציא זיגו אלבום סולו ראשון בשם "מדבר אל עצמי".
כיום, זיגו מופיע כחלק מקבוצת הבידור "הגדוד העברי".
בת זוגו היא השחקנית יעל טל.
דובב גבאי

קריירה

גבאי גדל בחדרה ולמד ב"תיכון חדרה". אביו היה כדורגלן במכבי והפועל חדרה. החל את הקריירה שלו במחלקת הנוער של הפועל פתח תקווה, ובגיל 17 עבר למחלקת הנוער של מכבי פתח תקווה. ב-13 באוגוסט 2006 ערך את הופעת הבכורה שלו בקבוצה הבוגרת של המועדון, בניצחון 1–0 נגד בני יהודה תל אביב, ובמשחק הזה כבש את שער הבכורה שלו בקריירה, שהיה לשער הניצחון. ב-26 באוגוסט ערך את הופעת הבכורה שלו בליגת העל, בתיקו 0–0 נגד הכח עמידר רמת גן. ב-14 באוקטובר 2006 הבקיע את שער הבכורה שלו בליגה בניצחון 2–1 נגד מכבי תל אביב.
בקיץ 2008 הושאל גבאי למכבי הרצליה מהליגה הלאומית, ובמדיה כבש בעונה זו 10 שערים בליגה ועוד 4 בגביע הטוטו. ב-14 באפריל 2009 ספג כרטיס אדום ראשון בקריירה בתיקו 1–1 נגד הפועל רמת השרון. בסיום העונה חזר גבאי לפתח תקווה, והפך לשחקן דומיננטי בקבוצה כאשר כבש 6 שערים ליגה ב-26 הופעות (מתוכן נכנס כמחליף ב-23 משחקים), ועוד שער אחד בניצחון 5–1 בגביע המדינה נגד מכבי אחי נצרת. ב-7 באוגוסט 2010 כבש צמד בניצחון 2–0 בדרבי של פתח תקווה במסגרת גביע הטוטו. ב-23 בינואר ערך את הופעתו האחרונה במכבי פתח תקווה, בהפסד 1–2 לבני סכנין.
ב-1 בפברואר 2011 חתם גבאי ל-4 שנים וחצי בהפועל באר שבע. ב-5 בפברואר ערך את הופעת הבכורה שלו בניצחון 5–0 נגד מ.ס. אשדוד, בו גם כבש שלושער. עד לסיום העונה הספיק גבאי להבקיע עוד שער אחד. ב-31 בדצמבר 2011 הוא כבש שלושער בתיקו 3–3 נגד הפועל רמת השרון. ב-12 במאי 2012 כבש צמד בניצחון 3–1 נגד בית"ר ירושלים במחזור הסיום של העונה, וסייע לקבוצתו להישאר בליגת העל.
בעונת 2012/2013 כבש 4 שערים בגביע הטוטו וסייע להפועל באר שבע להגיע למשחק הגמר המפעל, בו הפסידו להפועל חיפה. ב-4 במאי 2013 כבש צמד בניצחון 3–0 נגד מכבי נתניה שסייע לקבוצתו להישאר עונה נוספת בליגת העל. באותה עונה סיים עם 10 שערי ליגה והיה מלך השערים של המועדון בעונה זו. ב-4 בנובמבר 2013 כבש את שער הניצחון בניצחון 3–2 נגד מכבי תל אביב, שהיה גם שער הבכורה של גבאי לעונת 2013/2014, במהלכה הבקיע בסך הכל תשעה שערי ליגה וסיים עם הקבוצה במקום השני בליגה. בעונה שלאחר מכן כבש עשרה שערי ליגה והגיע עם הקבוצה לגמר גביע המדינה.
ב-15 ביוני 2015, חתם גבאי לשנתיים בבית"ר ירושלים תמורת שכר של 550 אלף שקלים בעונה. ב-2 ביולי ערך הופעת בכורה במדי בית"ר ירושלים בתיקו 0-0 נגד אורדבסי שימקנט הקזחית במסגרת מוקדמות הליגה האירופית. במשחק הגומלין שבוע לאחר מכן כבש את שער הבכורה שלו במועדון, בניצחון 2–1. ב-5 באוקטובר 2015 כבש גבאי את שער הליגה הראשון שלו עבור בית"ר ירושלים בניצחון 3–1 על בני סכנין, ובסך הכל בעונת 2015/2016 כבש ארבעה שערים ב-31 הופעות ליגה.
ב-27 ביוני 2016 חתם גבאי לשלוש שנים בבני יהודה תל אביב. ב-7 באוגוסט ערך את הופעתו הבכורה שלו בקבוצה, בניצחון 2–1 על מכבי תל אביב בגביע הטוטו. גבאי לא כבש ב-11 הופעות שערך במדי הקבוצה בתחילת עונת 2016/2017, וב-26 בינואר 2017 הושאל למכבי פתח תקווה, במדיה כבש שער אחד ב-10 הופעות עד תום העונה.
לקראת עונת 2017/2018 חזר לסגל בני יהודה, ובתחילת העונה שותף ב-11 משחקי ליגה וכבש שער אחד, וב-10 בינואר 2018 חתם בהפועל אשקלון, במדיה כבש שער אחד ובתום העונה ירדה הקבוצה לליגה הלאומית.
ב-15 באוגוסט 2018 שוחרר גבאי מבני יהודה, וב-6 בספטמבר חתם לעונה אחת בהפועל חדרה, העולה החדשה לליגת העל.
ב-7 ביולי 2019 גבאי חתם בהפועל אום אל-פחם. הוא כבש צמד שעיר בכורה בקבוצה כבר במחזור הראשון של הליגה הלאומית, ב-22 באוגוסט.
אלקטרואנצפלוגרם

מקור פעילות EEG

מדידות EEG בגולגולת מסכמות את זרם הפעילות הבתר־סינפטי. דחף עצבי באקסון קדם־סינפטי גורם לשחרור של נוירוטרנסמיטור אל הסינפסה. הנוירוטרנסמיטור עובר בפעפוע אל מעבר למרווח הסינפטי ונקשר לקולטן בדנדריט הבתר־סינפטי. פעילותם של קולטנים רבים היא תוצאה של שטף יונים אל תוך הדנדריטים או מתוכם החוצה. הדבר מתבטא בזרמים מפצים בחלל החוץ תאי. זרמים חוץ תאיים אלו אחראיים ליצירת פוטנציאל חשמלי באלקטרודות של ה־EEG. ה־EEG אינו רגיש לדחף עצבי באקסון.

גלי תטא

מקצב זה הוא אחד מכמה מיני צורות גלי אלקטרואנצפלוגרם המקושרים למגוון מצבי שינה ועירנות. תדירותם נעה בין 4Hz ל־8Hz, ומערבת פעילות של נוירונים רבים בו זמנית, קרוב לוודאי בהיפוקמפוס ודרך קליפת המוח. מקצבי תטא נצפים בתדירות גבוהה יותר אצל ילדים. פעילות תטא יכולה להיות מובחנת גם במבוגרים במהלך מצבי שינה מסוימים, במצבי ריכוז דומם כמו מדיטציה, ובמצבי זרימה. מקצבים אלו משויכים לניווט מרחבי וצורות מסוימות של זיכרון ולמידה, ובמיוחד באונה הרקתית. באותה מידה הם יכולים להופיע במקרים של נזק מוחי תת־קליפתי כללי או ממוקד. פעילות EEG בתדר תטא מופגנת גם במהלך משימות זיכרון לטווח הקצר. יש המציעים כי הם משקפים את המצב "המחובר" של ההיפוקמפוס; מצב של מוכנות לעיבוד המידע המתקבל. מנגד, תנודות תטא נמצאו במתאם עם מגוון התנהגויות רצוניות (חקירה, התמצאות מרחבית וכו') ומצבי כוננות (כמו סמירת השערות) בחולדות, מציעות כי תנודות אלו יכולות לשקף אינטגרציה של מידע סנסורי (תחושתי) ופלט מוטורי. עדויות רבות מציעות כי מקצב תטא מעורב בלימוד מרחבי והתמצאות.
פעילות תטא מקושרת עם תחושה נעימה ורגועה. היא יכולה להתקיים לפעמים בתודעה של מעין ״ריחוף״ וחשיבה נטולת טרדות. שיטת הריפוי האלטרנטיבית תטא הילינג קרויה על שם גלים אלה, בטענה שאפר להביא את המטופל למצב מדיטטיבי של גלי תטא, שהם בריאים למוח ולנפש ומרפאים בעיות הנובעות מדחק.]

שימושים ברפואה ובמחקר

נוירולוגים ומדעני עצב עושים שימוש ברישומי EEG כדי ללמוד על תפקוד המוח, באמצעות מדידה של גלי המוח במהלך פעילות של מתנדבים אנושיים ושל בעלי־חיים בניסויי מעבדה. דפוסי EEG משמשים כלי חשוב בחקר השינה ובאפיון שלבי השינה השונים. בנוסף, נעשה שימוש ברישומי EEG למטרות אבחון רפואי, בין השאר כדי לאבחן אפילפסיה.
האלקטרואנצפלוגרם משמש גם כאמצעי טכנולוגי פופולרי ונגיש למיפוי מנגנונים נוירולוגים המעורבים בהפרעות נוירו-התפתחותיות, כמו למשל: הפרעת קשב והספקטרום האוטיסטי.
Flammenwerfer 35

Flammenwerfer 35 או בקיצור FmW 35 (בתרגום מילולי לעברית: זורק אש) היה להביור גרמני שהיה בשימוש במהלך מלחמת העולם השנייה לטיהור חפירות ומבנים.
נשק זה היה אפקטיבי במיוחד לטווחים קרובים. נשק זה נודע גם בכינוי "גנב עור" מכיוון ששימוש בו בטווח קרוב גרם בדרך כלל לתוצאות של איבוד עור חמור. משקלו של הלהביור 35.8 ק"ג והוא הכיל 12 ליטר של דלק. בלחיצה רציפה, מספיקה הכמות לכ-10 שניות של שימוש. השימוש נעשה על ידי התזת דלק בלחץ גבוה כלפי לפיד בוער (שהוזן על ידי מימן). הלהביור יוצר עד שנת 1941.